|  |  |  |  |  |  |
| --- | --- | --- | --- | --- | --- |
|

|  |  |
| --- | --- |
|  |  |
| Määrus | 11.09.2024 nr 34 |

 |  |
|  |  |  |   |

**E-veoselehe andmevahetusteenusega liidestamise toetus**

Määrus kehtestatakse välissuhtlemisseaduse § 8 lõike 4 ja Vabariigi Valitsuse 29. novembri 2021. a määruse nr 108 „Taaste- ja vastupidavuskava elluviimise korraldus ja toetuse andmise üldtingimused“ (edaspidi *taaste- ja vastupidavuskava määrus*) § 8 lõike 1 alusel.

**1. peatükk**

**Üldsätted**

**§ 1. Üldsätted**

(1) Määrusega reguleeritakse toetuse andmist Euroopa Parlamendi ja nõukogu määruse (EL) 2021/241, millega luuakse taaste- ja vastupidavusrahastu (ELT L 57, 18.02.2021, lk 17–75), artikli 18 lõikes 1 nimetatud Eesti taaste- ja vastupidavuskava kohase investeeringu 1.3 „E-veoselehe teenuse arendamine“ tegevuse „Transpordi- ja logistikaettevõtjate liidestamine eCMRi andmevahetusteenusega“ elluviimiseks.

(2) Määruse alusel antav toetus on vähese tähtsusega abi Euroopa Komisjoni määruse (EL) 2023/2831, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes (ELT L, 2023/2831, 15.12.2023) tähenduses.

(3) Toetust taotletakse ning toetuse taotlemise, määramise, kasutamise ja tagasinõudmisega seotud teavet esitatakse perioodi 2021–2027 Euroopa Liidu ühtekuuluvus- ja siseturvalisuspoliitika fondide rakendamise seaduse § 21 lõikes 3 sätestatud e-toetuse keskkonna kaudu. Kui nimetatud keskkonnas ei ole vastavat liiki dokumendi esitamist ette nähtud, esitatakse dokument elektrooniliselt esindusõigusliku isiku poolt digitaalselt allkirjastatuna.

(4) Toetuse andmisele ja kasutamisele kohaldatakse taaste- ja vastupidavuskava määrust arvestades käesoleva määruse täpsustusi.

**§ 2. Toetuse andmise eesmärk ja tulemus**

(1) Toetuse andmise eesmärk on toetada autokaubaveoalase teabevahetuse digitaliseerimist

e-veoselehtede kasutuselevõtu teel kooskõlas Euroopa Parlamendi ja nõukogu määrusega (EL) 2020/1056 elektroonilise kaubaveoteabe kohta (ELT L 249, 31.07.2020, lk 33–48), aidates kaasa siseturu sujuvale toimimisele. Eesmärgi saavutamiseks toetatakse transpordi- ja logistikaettevõtjaid oma süsteemide ja protsesside ühendamisel elektroonilise kaubaveoteabe (edaspidi *eFTI*) platvormidega, et võimaldada neil kasutada e-veoselehte (edaspidi ka *eCMR*).

(2) Toetuse andmisega panustatakse tulemusnäitaja saavutamisse, milleks on transpordi- ja logistikaettevõtjate liidestamine eCMR andmevahetusteenusega. 2024. aasta neljanda kvartali lõpuks peab olema alustatud 200 projekti elluviimist. 2025. aasta neljanda kvartali lõpuks peab olema lõpetatud 205 projekti.

(3) Ühine näitaja, millesse toetuse andmisega panustatakse, on RRFCI09, milleks on toetatavad ettevõtted (millest: väikesed – sealhulgas mikro-, keskmise suurusega ja suured ettevõtted).

**§ 3. Terminid**

Määruses kasutatakse termineid järgmises tähenduses:

1) e-veoseleht on digitaliseeritud veodokument, millel peavad olema võlaõigusseaduse §-s 775 lõikes 1 ja autoveoseaduse § 29 lõikes 4 sätestatud andmed;
2) e-veoselehe platvorm on eFTI platvorm Euroopa Parlamendi ja nõukogu määruse (EL) 2020/1056 artikli 3 punkti 10 tähenduses;
3) liidestamine oninfosüsteemide omavahelise suhtluse jaoks vajaliku tarkvarakomponendi loomine.

**§ 4. Vahendusasutus**

Vahendusasutus on Ettevõtluse ja Innovatsiooni Sihtasutus.

**§ 5. Vaidemenetluses teabe esitamine**.

Vaidemenetlusega seotud teave, dokumendid ja vaideotsus toimetatakse vaide esitajale kätte elektrooniliselt.

**2. peatükk**

**Toetatav tegevus, kulud ja toetuse osakaal**

**§ 6. Toetatav tegevus**

(1) Toetust antakse taotlejale, kelle projekti tegevusega panustatakse §-s 2 nimetatud eesmärgi, tulemuse ning ühise näitaja saavutamisse.

(2) Toetatav tegevus on eCMR andmevahetusteenuse kasutamiseks e-veoselehe platvormiga liidestamiseks vajalik arendustöö.

**§ 7. Toetatavad kulud**

Toetatavad kulud on taotluse rahuldamise otsuses nimetatud tegevuse elluviimiseks lõppsaaja tehtavad põhjendatud kulud, milleks on:

1) töötasu ja sellelt makstavad riiklikud maksud ja maksed;

2) teenuse osutamisele suunatud võlaõigusliku lepingu alusel makstav tasu ja sellelt makstavad riiklikud maksud ja maksed.

**§ 8. Projekti abikõlblikkuse periood**

(1) Projekti abikõlblikkuse periood on taotluse rahuldamise otsuses sätestatud ajavahemik, millal projekti tegevused algavad ja lõpevad ning projekti elluviimiseks vajalikud kulud tekivad.

(2) Projekti abikõlblikkuse periood algab taotluse esitamise kuupäevast või taotluses ja taotluse rahuldamise otsuses märgitud hilisemast kuupäevast ning lõpeb taotluse rahuldamise otsuses sätestatud kuupäeval, kuid hiljemalt 31. detsembril 2025. a.

(3) Projekti abikõlblikkuse periood kestab kuni kuus kuud.

(4) Projekt loetakse lõppenuks pärast lõpparuande kinnitamist vahendusasutuse poolt ja lõppsaajale toetuse maksmist.

(5) Lõppsaaja võib projekti rakendamise käigus ilmnenud ettenägematute asjaolude korral taotleda vahendusasutuselt lõikes 3 sätestatud projekti abikõlblikkuse perioodi pikendamist mõistliku aja võrra, tingimusel et saavutatakse §-s 2 sätestatud toetuse andmise eesmärk ning projekti tegevused viiakse ellu hiljemalt 31. detsembril 2025. a.

**§ 9. Toetuse maksimaalne summa, osakaal ja tingimused**

(1) Toetuse maksimaalne summa ühe taotleja kohta on 15 000 eurot.

(2) Toetuse osakaal abikõlblikest kuludest on 90 protsenti.

(3) Omafinantseering peab katma toetatavatest kuludest osa, mida toetusest ei hüvitata. Omafinantseeringuna ei käsitata teisi riigi, kohaliku omavalitsuse üksuse või Euroopa Liidu institutsiooni või fondi või muu välisabi vahenditest antud tagastamatuid toetusi.

**3. peatükk**

**Nõuded taotlejale ja taotlusele**

**§ 10. Nõuded taotlejale**

(1) Toetust võib taotleda Eesti äriregistris registreeritud äriühing, kes tegutseb transpordi või logistika valdkonnas.

(2) Lisaks taaste- ja vastupidavuskava määruse §-s 5 sätestatud nõuetele, peab taotleja olema taotluse rahuldamise otsuse tegemise hetkeks täitnud maksukorralduse seaduses sätestatud maksudeklaratsioonide esitamise ja äriregistrile majandusaasta aruannete esitamise kohustuse.

**§ 11. Nõuded taotlusele**

(1) Taotlus peab sisaldama järgmiseid andmeid, dokumente ja kinnitusi:

1) taotleja nimi ja registrikood;

2) teave, kas taotleja on väike-, keskmise suurusega ettevõtja või suurettevõtja;

3) projekti nimi, planeeritavad tegevused, nende algus- ja lõppkuupäev, projekti eesmärk ja lühikirjeldus;

4) projektis kavandatud tulemus- ja ühised näitajad;

5) projekti elluviimise koht;

6) taotletava toetuse ja omafinantseeringu summa;

7) projekti eelarve ning selle kujunemise kalkulatsioon;

8) teenuse kohta hinnapakkumine, kui teenuse maksumus käibemaksuta on väiksem kui 20 000 eurot ning kaks hinnapakkumist omavahel sõltumatutelt pakkujatelt, kui teenuse maksumus käibemaksuta on 20 000 eurot või suurem;

9) projekti tegevus- ja ajakava;

10) kinnitus omafinantseeringu olemasolu kohta;

11) kinnitus, et taotleja on teadlik, et taotluse rahuldamise otsus võidakse osaliselt või täielikult vastava aluse esinemisel kehtetuks tunnistada;

12) kinnitus, et taotleja on teadlik, et taotluse rahuldamise otsuses toodud toetuse summa avalikustatakse;

13) kinnitus projekti vastavuse kohta põhimõttele „ei kahjusta oluliselt”;

14) sellekohane teave, kui taotleja on projektile või projekti tegevusele taotlenud toetust samal ajal muudest riigieelarvelistest, kohaliku omavalitsuse üksuse, Euroopa Liidu institutsiooni või fondi või muu välisabi vahenditest;

15) volikiri, kui taotleja esindusõiguslik isik tegutseb volituse alusel;

16) taotleja taotluse esitamise majandusaastale eelnenud majandusaasta bilanss ja kasumiaruanne, kui majandusaasta aruande esitamise kohustuse täitmise tähtpäev ei ole veel saabunud, ning taotluse esitamise majandusaasta bilanss ja kasumiaruanne taotluse esitamisele eelnenud kvartali seisuga;

17) kui taotleja kuulub kontserni, siis taotleja ja kontserni liikmete skeem vahendusasutuse avaldatud vormil, kui andmed ei ole Eesti äriregistrist kättesaadavad.

(2) Põhimõte „ei kahjusta oluliselt” on põhimõte, mille kohaselt ei tekitata Euroopa Parlamendi ja nõukogu määruse (EL) 2020/852, millega kehtestatakse kestlike investeeringute hõlbustamise raamistik ja muudetakse määrust (EL) 2019/2088 (ELT L 198, 22.06.2020, lk 13–43), artiklis 17 nimetatud olulist kahju ühelegi artiklis 9 sätestatud keskkonnaeesmärgile.

(3) Väike- või keskmise suurusega ettevõtja on ettevõtja, kes vastab Euroopa Komisjoni määruse (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.06.2014, lk 1–78) I lisa artiklis 2 sätestatud kriteeriumitele. Suurettevõtja on ettevõtja, kes ei vasta nimetatud määruse lisa I artiklis 2 sätestatud kriteeriumitele.

**4. peatükk**

**Toetuse taotlemine ja taotluste menetlemine**

**§ 12. Toetuse taotlemine**

(1) Toetust võib taotleda kuni toetuse maksmiseks ettenähtud eelarve ammendumiseni. Vahendusasutus teatab eelarve ammendumisest oma veebilehel, pärast mida esitatud taotlused tagastab vahendusasutus neid läbi vaatamata.

(2) Sama taotleja võib toetust taotleda üks kord.

(3) Taotluste vastuvõtmise alustamisest, peatamisest ja lõpetamisest ning rahastamise eelarvest annab vahendusasutus teada oma veebilehel.

**§ 13. Taotluse menetlemine**

(1) Vahendusasutus teeb taotluse rahuldamise või rahuldamata jätmise otsuse 20 tööpäeva jooksul taotluse esitamise päevast arvates.

(2) Vahendusasutus võib nõuda määratud tähtpäevaks taotlejalt selgitusi või lisateavet taotluse kohta, kui ta leiab, et taotlus ei ole piisavalt selge, näidates ühtlasi, milline asjaolu vajab selgitamist.

(3) Vahendusasutus teeb taotluse rahuldamata jätmise otsuse, kui taotleja ei ole määratud tähtaja jooksul vahendusasutuse küsitud selgitusi või lisateavet esitanud või puudusi kõrvaldanud.

**§ 14. Taotleja ja taotluse nõuetele vastavaks tunnistamine**

Taotlust ei tunnistata nõuetele vastavaks, kui esineb vähemalt üks järgmistest asjaoludest:
1) toetust ei taotleta §-s 2 nimetatud eesmärgil või tulemuse saavutamiseks;

2) taotluses on esitatud ebaõigeid või mittetäielikke andmeid;

3) taotlus ei vasta §-s 11 sätestatud nõuetele.

**§ 15. Taotluse rahuldamine**

(1) Taotlus rahuldatakse, kui taotleja ja taotlus vastavad määruses sätestatud nõuetele.

(2) Taotluse rahuldamise otsuses märgitakse:
1) otsuse kuupäev ja tegija;

2) lõppsaaja nimi, aadress ja registrikood;
3) projekti nimetus ja number;
4) projekti kogumaksumus;
5) toetuse summa ja toetuse osakaal toetatavatest kuludest;
6) teave vähese tähtsusega abi andmise kohta;
7) projekti eesmärk ja toetatav tegevus;

8) projekti tulemusnäitaja;

9) projekti abikõlblikkuse periood;

10) toetuse maksmise aluseks olevate tulemuste saavutamise tõendamise kord;

11) toetuse tagasinõudmise ning taotluse rahuldamise otsuse kehtetuks tunnistamise alused;
12) lõppsaaja kohustused;
13) otsuse vaidlustamise koht, tähtaeg ja kord.

**§ 16. Taotluse rahuldamata jätmise tingimused ja kord**

(1) Taotlus jäetakse rahuldamata, kui:

1) taotleja või taotlus ei vasta määruses sätestatud nõudele;

2) taotluste rahastamise eelarve mahu tõttu ei ole võimalik projekti toetada;

3) taotleja mõjutab õigusvastasel viisil taotluse menetlemist.

(2) Taotluse rahuldamata jätmise otsuses märgitakse:

1) otsuse kuupäev ja tegija;

2) taotleja nimi, aadress ja registrikood;

3) projekti nimetus;

4) otsuse põhjendus;

5) otsuse vaidlustamise koht, tähtaeg ja kord.

**§ 17. Taotluse rahuldamise otsuse muutmine ja kehtetuks tunnistamine**

(1) Taotluse rahuldamise otsust võib muuta vahendusasutuse algatusel või lõppsaaja taotluse alusel, kui taotluse rahuldamise otsuses nimetatud projekti eesmärk ning projekti tulemusnäitaja ei muutu.

(2) Vahendusasutus vormistab taotluse rahuldamise otsuse muutmise otsusena, kui muudetakse projekti abikõlblikkuse perioodi.

(3) Vahendusasutusel on õigus keelduda taotluse rahuldamise otsuse muutmisest, kui muudatus seab kahtluse alla projekti eesmärgi saavutamise või projekti tegevuste lõpetamise projekti abikõlblikkuse perioodil.

(4) Taotluse rahuldamise otsust võib muuta tagasiulatuvalt, kui see aitab projekti eesmärki saavutada ja muudatus on põhjendatud.

(5) Taotluse rahuldamise otsuse muutmise otsustab vahendusasutus 20 tööpäeva jooksul vastavasisulise taotluse saamisest arvates.

(6) Taotluse rahuldamise otsus tunnistatakse täielikult või osaliselt kehtetuks järgmistel juhtudel:
1) ilmneb asjaolu, mille korral taotlust ei oleks rahuldatud või taotlus oleks rahuldatud osaliselt;
2) toetust taotledes või projekti ellu viies on esitatud ebaõiget või mittetäielikku teavet;

3) lõppsaaja avaldust taotluse rahuldamise otsuse muutmiseks ei rahuldata ja lõppsaajal ei ole toetuse kasutamist ettenähtud tingimustel võimalik jätkata;

4) lõppsaaja esitab avalduse toetuse kasutamisest loobumise kohta.

**§ 18. Otsuse kättetoimetamine**

Paragrahvides 15–17 nimetatud otsus toimetatakse adressaadile kätte haldusmenetluse seaduse §-des 25–28 sätestatud viisil.

**5. peatükk**

**Lõpparuande esitamine, toetuse maksmine ning toetuse tagasinõudmine ja tagasimaksmine**

**§ 19. Lõpparuande esitamine**

(1) Lõppsaaja esitab vahendusasutusele projekti lõpparuande taotluse rahuldamise otsuses märgitud tähtajal. Lõpparuanne esitatakse vahendusasutuse avaldatud vormil.

(2) Lõpparuandes peab olema kajastatud vähemalt järgmine informatsioon:
1) projekti nimetus, number ja lõppsaaja nimi;
2) aruandlusperiood;
3) tehtud tegevused, andmed projekti arengu kohta, asjakohasel juhul info riigihangete või tehtud ostude kohta ning info tulemuste saavutamise kohta;
4) lõppsaaja hinnang projekti tulemuslikkusele ja elluviimisele;
5) lõppsaaja kinnitus andmete õigsuse kohta ja aruande esitamise kuupäev;

6) saavutatud tulemusnäitaja ning informatsioon toetuse maksmise aluseks olevate tulemuste saavutamise kohta.

**§ 20. Toetuse maksmise tingimused**

(1) Vahendusasutus maksab toetuse lõppsaajale vastavalt taaste- ja vastupidavuskava määruse § 9 lõike 3 punktile 2 kümne tööpäeva jooksul lõpparuande kinnitamisest.

(2) Toetust makstakse taotluse rahuldamise otsuses määratud summas ning kulude tekkimist ja tasumist tõendamata.

**§ 21. Toetuse tagasinõudmine ja tagasimaksmine**

Vahendusasutus nõuab toetuse tagasi proportsionaalselt rikkumise ulatusega.

**6. peatükk**

**Lõppsaaja ja vahendusasutuse kohustused**

**§ 22. Lõppsaaja kohustused**

Lõppsaaja kohustub:

1) tagama taotluse rahuldamise otsuses ette nähtud omafinantseeringu;

2) kasutama toetust vastavalt määrusele ja taotluse rahuldamise otsusele;

3) saavutama projekti eesmärgi ning tulemusnäitaja taotluse rahuldamise otsuses sätestatud tähtpäevaks;

4) tagastama toetuse tagasinõudmise otsuse alusel;

5) esitama nõutud teabe vahendusasutuse ette nähtud vormil, viisil ja tähtaja jooksul;

6) kandma kõik kulud, mis tulenevad projekti kallinemisest võrreldes taotluse rahuldamise otsuses kajastatud summaga;

7) teavitama viivitamata kirjalikult vahendusasutust asjaoludest, mis vältimatult või suure tõenäosusega takistavad projekti eesmärgi saavutamist;

8) võimaldama vahendusasutusel, koordineerival asutusel, auditeerival asutusel, Euroopa Komisjonil, Euroopa Pettustevastasel Ametil, Euroopa Kontrollikojal ja Euroopa Prokuratuuril tehtud töid kohapeal kontrollida, selleks võimaldama juurdepääsu kõikidesse projektidega seotud ruumidesse ja territooriumidele, mida ta omab, rendib või mistahes muul moel kasutab;

9) andma punktis 8 nimetatud asutuse käsutusse kõik soovitud andmed ja dokumendid viie tööpäeva jooksul vastava teate saamisest arvates ning osutama kontrolli, auditi ja järelevalve kiireks tegemiseks igakülgset abi;

10) teavitama avalikkust toetuse päritolust alates taotluse rahuldamise otsuse saamisest, viidates sellele, et projekti on rahastanud Euroopa Liit taasterahastu NextGenerationEU vahenditest, ning kasutades objektide ning avalikkusele mõeldud esemete ja dokumentide märgistamisel Euroopa Liidu embleemi koos märkega „Rahastanud Euroopa Liit – NextGenerationEU“;

11) säilitama taotluse, toetuse ja projekti elluviimisega seotud dokumentatsiooni ja materjale kümme aastat alates taotluse rahuldamise otsuse jõustumisest;

12) teavitama viivitamata kirjalikult vahendusasutust kõigist toetust taotledes esitatud andmete muudatustest või asjaoludest, mis mõjutavad või võivad mõjutada lõppsaaja kohustuste täitmist, sealhulgas aadressi või volitatud esindajate muutumisest, ettevõtja ümberkujundamisest, pankroti väljakuulutamisest või likvideerija määramisest ja tegevuse lõpetamisest, seda ka juhul, kui eelnimetatud muudatused on registreeritud avalikus registris või avalikustatud massiteabevahendite kaudu.

**§ 23. Vahendusasutuse kohustused**

Vahendusasutus on kohustatud:

1) kandma vähese tähtsusega abi andmed riigiabi ja vähese tähtsusega abi registrisse;

2) kontrollima projekti elluviimist;

3) kontrollima toetuse ja omafinantseeringu kasutamist;

4) seirama toetuse rahastamise eelarve rahalisi jääke ja esitama vajaduse korral nendest ülevaate Majandus- ja Kommunikatsiooniministeeriumile;

5) koostama toetuse kasutamise seirearuande ja lõpparuande ning edastama need Majandus- ja Kommunikatsiooniministeeriumile;
6) koostama ja avalikustama toetuse andmise ülevaated;

7) teavitama Majandus- ja Kommunikatsiooniministeeriumit toetuse kasutamise takistusest;

8) säilitama toetuse andmisega seotud dokumente kümme aastat viimase taotluse rahuldamise otsuse jõustumisest arvates.

(allkirjastatud digitaalselt)

Erkki Keldo (allkirjastatud digitaalselt)

majandus- ja tööstusminister Ahti Kuningas

 kantsler